b'\n_START_ARTICLE_\nNatriumlaurylsulfat\n_START_SECTION_\nAnvendelse\n_START_PARAGRAPH_\nNatriumlaurylsulfat anvendes i lave koncentrationer i tandpasta, shampoo og barberskum og i meget h\xc3\xb8je koncentrationer i industrielle produkter s\xc3\xa5som motorrens, gulvrens og bilvaskes\xc3\xa6ber. Herudover benyttes natriumlaurylsulfat i biokemiske laboratorier til at denaturere proteiner der skal unders\xc3\xb8ges ved hj\xc3\xa6lp af metoden SDS-PAGE (gelelektroforese).\n_START_SECTION_\nVirkning\n_START_PARAGRAPH_\nI tandpasta, shampo og barberskum anvendes natriumlaurylsulfat p\xc3\xa5 grund af sin skumdannende og reng\xc3\xb8rende effekt. I tandpasta hj\xc3\xa6lper natriumlaurylsulfat til at l\xc3\xb8sne/fjerne bel\xc3\xa6gninger p\xc3\xa5 t\xc3\xa6nderne, idet stoffet har en emulgerende effekt p\xc3\xa5 bakteriebel\xc3\xa6gninger p\xc3\xa5 t\xc3\xa6ndernes overflade, s\xc3\xa5ledes at tandb\xc3\xb8rstningen g\xc3\xb8res lettere og mere effektiv. Herudover for\xc3\xb8ger natriumlaurylsulfat tandpastaens smag.\n_START_SECTION_\nBivirkninger\n_START_PARAGRAPH_\nNatriumlaurylsulfat i tandpasta har v\xc3\xa6ret under mistanke for at v\xc3\xa6re en medvirkende \xc3\xa5rsag til forekomst af blister/ after i munden. Mistanken skyldes, at hvis NLS tils\xc3\xa6ttes i kosmetiske produkter i h\xc3\xb8jere koncentrationer end de 2\xc2\xa0%, der maksimalt er indeholdt i tandpasta, kan det medf\xc3\xb8re irritation af hud og slimhinder. I tandpasta har NLS v\xc3\xa6ret anvendt som skummemiddel i mere end 50 \xc3\xa5r og er godkendt af sundhedsmyndigheder verden over, da koncentrationen af NLS i tandpasta er lav (under 2\xc2\xa0%), kontakttiden kort og m\xc3\xa6ngden af NLS i munden efter tandb\xc3\xb8rstning er mindst 100 gange mindre end den m\xc3\xa6ngde, der skal til for at udl\xc3\xb8se en hudirritation. _NEWLINE_Unders\xc3\xb8gelser, der har s\xc3\xb8gt at klarl\xc3\xa6gge, om der er en sammenh\xc3\xa6ng mellem blister/ after og brugen af tandpasta med NLS har divergerende resultater. Der er derfor ikke videnskabeligt grundlag for at konkludere, at NLS udg\xc3\xb8r et problem for personer, der ikke i forvejen har problemer med slimhinden i munden.'